A Bizottság határozata

(1995. december 6.)

a 92/160/EGK és a 93/197/EGK bizottsági határozatnak a törzskönyvezett lovak behozatala céljából Egyiptom régiókba sorolása tekintetében történő módosításáról

(EGT vonatkozású szöveg)

(95/536/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb Ausztria, Finnország és Svédország csatlakozási okmányával módosított, a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre [1] és különösen annak 13. cikke (2) bekezdésére, 15. cikke a) pontjára és 16. cikkére,

mivel a legutóbb a 92/161/EGK határozattal [2] módosított 92/160/EGK bizottsági határozat [3] megállapította a lófélék behozatala céljából egyes harmadik országok régiókba sorolását; mivel az Egyiptomból származó törzskönyvezett lovak Közösségbe történő behozatala a Kairó térségébe ideiglenesen kivitt törzskönyvezett lovak újrabehozatalára, valamint törzskönyvezett lovaknak az említett területről történő ideiglenes behozatalára korlátozódik;

mivel egy a Bizottság által Egyiptomban végzett állat-egészségügyi vizsgálatot követően úgy tűnik, hogy az állat-egészségügyi helyzet a lófélékben előforduló betegségek tekintetében jól strukturált és szervezett állat-egészségügyi szolgálatok kielégítő ellenőrzése alatt áll;

mivel Egyiptomban több mint 6 hónapja nem fordult elő tenyészbénaság, takonykór és hólyagos szájgyulladás, továbbá sosem fordult elő venezuelai ló-encephalomyelitis, és e betegség ellen nem végeznek vakcinázást;

mivel afrikai lópestis több mint 30 éve nem fordult elő Egyiptomban, és az ezen betegség elleni vakcinázást – amelyet a lófélék állományának egy részén 1994-ig végeztek Asszuán, Quena és Sohaq déli kormányzóságaiban – több mint 1 éve beszüntették;

mivel az egyiptomi állat-egészségügyi hatóságok kötelezettséget vállaltak arra, hogy 24 órán belül fax, távirat vagy telex útján értesítik a Bizottságot és a tagállamokat a 90/426/EGK irányelv A. mellékletében említett, lófélékben előforduló bármely fertőző vagy járványos betegség megerősítéséről, valamint a lófélékkel kapcsolatos vakcinázási vagy behozatali politika minden változásáról;

mivel az egyiptomi állat-egészségügyi hatóságok bizonyos biztosítékokat nyújtottak a lófélék meghatározott területre történő szállításának ellenőrzéséről, illetve sikeresen végrehajtottak egy szerológiai vizsgálatot; mivel ezáltal a 90/426/EGK irányelv 5. cikkének és 13. cikke (2) bekezdésének követelményei teljesülnek;

mivel az állat-egészségügyi feltételeket az érintett harmadik ország állat-egészségügyi helyzetének megfelelően kell elfogadni; mivel a jelen eset kizárólag a törzskönyvezett lovakra vonatkozik;

mivel a 92/160/EGK és a 93/197/EGK bizottsági határozatot [4] ennek megfelelően módosítani kell;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 92/160/EGK határozat mellékletében a "Egyiptom (2) Kairó térsége" szöveg helyébe a következő szöveg lép:

"Egyiptom

Alexandria, Beheira, Kafr El Sheikh, Damietta, Dakahlia, Port-Said, Sharkia, Gharbia, Menoufia, Kalioubia, Ishmailia, Észak-Sinai, Dél-Sinai, Kairó (Nagy-Kairó, Gizát is beleértve), Szuez, Marsa-Martrouh, Fayoum, Giza és Beni Suef kormányzóságai"

.

2. cikk

A 93/197/EGK határozat a következőképpen módosul:

1. Az I. mellékletben a harmadik országok E. csoportban szereplő listája az ábécésorrendnek megfelelően az "Egyiptom (1), (2)" szóval egészül ki.

2. A II. mellékletben az E. egészségügyi bizonyítványminta címsora, valamint a törzskönyvezett lovak Közösségbe történő behozatalára feljogosított harmadik országok listája az ábécésorrendnek megfelelően az "Egyiptom" szóval egészül ki.

3. cikk

Ennek a határozatnak a tagállamok a címzettjei.

Kelt Brüsszelben, 1995. december 6-án.

a Bizottság részéről

Franz Fischler

a Bizottság tagja

[1] HL L 224., 1990.8.18., 42. o.

[2] HL L 71., 1992.3.18., 29. o.

[3] HL L 71., 1992.3.18., 27. o.

[4] HL L 86., 1993.4.6., 16. o.

--------------------------------------------------